《哭李观》
唐代·孟郊

志士不得老，多为直气伤。阮公终日哭，寿命固难长。

颜子既殂终，孔门无辉光。文星落奇曜，宝剑摧修铓。

常作金应石，忽为宫别商。为尔吊琴瑟，断弦难再张。

偏毂不可转，只翼不可翔。清尘无吹嘘，委地难飞扬。

此义古所重，此风今则亡。自闻丧元宾，一日八九狂。

沉痛此丈夫，惊呼彼穹苍。我有出俗韵，劳君疾恶肠。

知音既已矣，微言谁能彰。旅葬无高坟，栽松不成行。

哀歌动寒日，赠泪沾晨霜。神理本窅窅，今来更茫茫。

何以荡悲怀，万事付一觞。

作者简介：孟郊，(751～814)，唐代诗人。字东野。汉族，湖州武康（今浙江德清）人，祖籍平昌（今山东临邑东北），先世居洛阳（今属河南）。唐代著名诗人。现存诗歌500多首，以短篇的五言古诗最多，代表作有《游子吟》。有“诗囚”之称，又与贾岛齐名，人称“郊寒岛瘦”。元和九年，在阌乡(今河南灵宝)因病去世。张籍私谥为贞曜先生。